Apám hitte... - nehéz örökség a családi vállalkozás | SONLINE
2015. 04. 15. 07:07
Miközben a GDP 70-90 százalékát szinte mindenütt a családi vállalkozások adják, a rendszerváltás után alapított családi cégek mostanában szembesülnek az utódlás problémájával, amely akár végveszélybe is sodorhatja őket, derült ki a Business Network International tájékoztatójából. A ”90-es évek elején alakult családi vállalkozások alapítói ebben az évtizedben érik el azt a kort, amely miatt már vállalkozásuk átadását kell megszervezniük. Az azonban már korántsem biztos, hogy megfelelő örököst találnak.
– A családban eleve adott az irányvonal – hangsúlyozta Tallián Attila, a segesdi Ferrokov Kft. 63 éves ügyvezető igazgatója. – Mindkét fiamat érdekelte az ipar és a kereskedelem, s már a középiskola kiválasztásakor is a későbbi pályafutásukra gondoltak.
A két fiú – a 41 éves Szabolcs és a tíz esztendővel fiatalabb Bálint – időben elleste a szakmai tudnivalókat. Már diákként dolgoztak a cégnél, Tallián Attila először bő tíz éve gondolt a majdani generációváltásra. Melynél – egyebek mellett – különösen fontos a kapcsolati tőke, az együttműködés készségének tovább fejlesztése. Kiemelte: döntő, hogy az üzleti partnerekben továbbra is megmaradjon a bizalom, s a hosszú évek kemény munkájával felépített közel 250 fős vállalkozás gond nélkül működjön.
– Hatvanöt éves koromig aktívan tovább szeretnék dolgozni – mondta. – Tudom, az idő múlik, így a hatás- és feladatkörök átadása zajlik. Tervek szerint Bálint lesz a cég másik ügyvezetője, erről várhatóan a társaság májusi taggyűlésén döntünk.
Mindig többet várok el a fiaimtól, mint mástól. Ez azonban nem okoz konfliktust, a fiúk tudomásul veszik, hogy nagy felelősség hárul a döntéshozókra.
Ezzel egyetért Septe József, a nagybajomi Európa Pék Kft. tulajdonos-ügyvezető igazgatója is. Első generációs vállalkozását 1992-ben alapította, melyet később is biztos kezekben szeretne tudni. Leánya, a 25 éves Zsófi az IBS-en szerzett diplomát, s két felsőfokú nyelvvizsgát is tett, Péter fia közgazdász hallgató, Pécsen tanul.
– A lányom már a cégnél dolgozik, s lelkesen tanulja az üzleti élettel kapcsolatos szerteágazó napi, gyakorlati feladatokat – tudtuk meg. – Mivel a gazdasági életben alapvető fontosságú a kapcsolat, azon belül is a személyes ismeretség, ezért egyre több tárgyaláson vesz részt. Elsősorban a régióban található sütőipari szakboltok nyitása, fejlesztése lesz a fő feladata, emellett a munkafolyamatok ellenőrzésén kívül elemzéssel is foglalkozik. Péter előreláthatóan a komplett termelésirányításért és a logisztikai feladatokért felel majd.
Az 54 éves Septe szerint a végleges átadásig még minden bizonnyal hosszabb idő eltelik, de akárcsak más téren, az üzletben is a tudatos tervezés, a gondos előrelátás vezérli. Osztrák, német és olasz példákra hivatkozva arról is szólt: számos előnye van annak, ha egy családi vállalkozás akár 8-10 generáció óta működik.
Szabó Ferenc, a kaposvári Szabó Fogaskerékgyártó Kft. ügyvezető igazgatója szerint magától értetődő, hogy a jövőre és a cégirányítás átadására időben fel kell készülni. A 39 éves Krisztián gazdasági vezető, s bár korábban néhány évig több nagy multi cégnél dolgozott, s Németországban egy műszaki tanácsadó vállalkozás is foglalkoztatta, lassan nyolc éve újra a közel 60 főt foglalkoztató családi vállalkozás alkalmazottja. A 34 éves Gergő biológus, egy nagy gyógyszergyártó cég munkatársa.
– Amíg kellő erőt és energiát érzek magamban, folytatni akarom a munkát – így a 68 éves tulajdonos, aki 1976-ban egyéni vállalkozóként kezdte pályafutását. A ”80-as évek elején már néhány dolgozót alkalmazott, s később ebből nőtte ki magát a hazai piacon közismert fogaskerékgyártó kft. A nemzedékváltás kérdése először 15 éve vetődött fel, s utólag visszagondolva úgy érzi, helyesen cselekedett. Így fia fokozatosan ismerhette meg a gyártás összes folyamatát, s bővíthette a meglévő széles kapcsolatrendszerüket.
– Amióta Krisztián visszajött, nagyon sokat fejlődött a cégünk – mondta Szabó Ferenc. – A termelés optimalizálásán kívül kiépült a vállalatirányítási rendszer, s több fontos beruházást hajtottunk végre. A 2008-as gazdasági világválság után új területeken eredményesen próbáltuk ki magunkat.
Felvetésünkre apa és fia elismeri: a napi munkában óhatatlanul adódnak nézeteltérések, ám szinte minden vitás kérdésben megtalálják a választ. S hogyan képzelik el a jövőt középtávon? Szabó Krisztián abban bízik: a mostaninál még több munkájuk lesz, feltétlenül folytatni kívánják a technikai-technológiai korszerűsítést, s ezzel új munkahelyek teremtését. A bővítés a nemzetközi együttműködést is érintheti: a 39 éves szakember tagja volt a kazahsztáni üzleti küldöttségnek, korábban Dél-Koreában, Kínában is járt. Nem tartja kizártnak, ha terveik valóra válnak, 4-5 év múlva akár 80-100 dolgozónak is biztos megélhetést adhat cégük.
Kifizetődik a kapcsolati tőke
– A heti rendszerességgel üzleti találkozókat szervező, profi üzleti közösséget és jutalékmentes ajánlásokat generáló Business Network International nem csak az utódlás problémájával szembenéző családi vállalkozások számára kínál kiváló terepet a fejlődéshez, tudtuk meg. – Az “Aki ad, az nyer!” üzleti modell a kis- és középvállalkozások számára jelentős árbevétel-növekedés és széleskörű kapcsolatépítési lehetőségeket kínál.